Zim-permithouers kan dalk langer in SA aanblyFoto: http://zimembassycanberra.org.au/ Zimbabwiese burgers wat in Suid-Afrika woon sal nog ŉ geleentheid gegun word om vir werkspermitte aansoek te doen om hul verblyf in die land te verleng. Ayanda Dlodlo, minister van kommunikasie, het tydens ŉ mediakonferensie in Pretoria gesê die kabinet het goedkeuring gegee dat die departement van binnelandse sake die heraansoekproses vir huidige houers van die Zimbabwiese spesiale bedeling-permit (ZSP) kan heropen onder sekere voorwaardes. “Die aanvanklike spesiale bedeling vir Zimbabwiërs is in April 2009 goedgekeur om Zimbabwiese burgers wat onwettig in Suid-Afrika woon te dokumenteer.” Tussen 1 Oktober en 31 Desember 2014 kon Zimbabwiërs aan wie daar in die vroeëre tydperk permitte toegestaan is, vir die nuwe ZSP aansoek doen. “Hierdie permitte sal op 31 Desember 2017 verval. Hlengiwe Mkhize, minister van binnelandse sake, sal ŉ aparte inligtingsessie hou om die voorwaardes en die proses te verduidelik sodra die heraansoekproses open,” het Dlodlo gesê. Die destydse minister van binnelandse sake, Malusi Gigaba, het in Januarie gesê hy bedink nog die lot van ongeveer 200 000 Zimbabwiërs wat tans in Suid-Afrika woon en werk met die ZSP. Hy het egter gemaan dat ŉ voortdurende hernuwing van tydelike verblyfpermitte ŉ “voorrang van permanensie” stel. “Iemand kan ons hof toe sleep en sê hy is nou al vir baie jare in Suid-Afrika met hierdie spesiale permit en verdien nou permanente verblyfreg. Om 190 000 mense [ZSP-houers] op een slag permanente verblyfreg te gee sal ongekend wees. Dit is ongehoord en drasties,” het Gigaba destyds gesê. Gigaba is sedertdien na die departement van finansies geskuif ná die kabinetskommeling in Maart. Volgens die spesiale vergunning wat in 2014 toegestaan is, is Zimbabwiërs wat vroeër permitte onder die Dispensation for Zimbabweans-projek ontvang het, toegelaat om vir ŉ ZSP vir ŉ tydperk van drie jaar te herregistreer.